CELEX: 62018CN0635
Language: el
Date: 2018-10-11 00:00:00
Title: Υπόθεση C-635/18: Προσφυγή της 11ης Οκτωβρίου 2018 — Ευρωπαϊκή Επιτροπή κατά Ομοσπονδιακής Δημοκρατίας της Γερμανίας

3.12.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 436/32
            
         
      Προσφυγή της 11ης Οκτωβρίου 2018 — Ευρωπαϊκή Επιτροπή κατά Ομοσπονδιακής Δημοκρατίας της Γερμανίας
      (Υπόθεση C-635/18)
      (2018/C 436/45)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: C. Hermes και A. C. Becker)
      
         Καθής: Ομοσπονδιακή Δημοκρατία της Γερμανίας
      
         Αιτήματα
      
      Η Επιτροπή ζητεί από το Δικαστήριο:
      
                  —
               
               
                  να διαπιστώσει ότι η Ομοσπονδιακή Δημοκρατία της Γερμανίας αθέτησε τις υποχρεώσεις που υπέχει από το άρθρο 13, παράγραφος 1 σε συνδυασμό με το παράρτημα XI της οδηγίας 2008/50/ΕΚ (1), υπερβαίνοντας συστηματικά και διαρκώς από το 2010 τις ετήσιες οριακές τιμές διοξειδίου του αζώτου (NO2) σε 26 ζώνες που έχουν οριοθετηθεί για λόγους εκτιμήσεως και διαχειρίσεως της ποιότητας του αέρα (DEZBXX0001A οικισμός Βερολίνου, DEZCXX0007A οικισμός Στουτγάρδης, DEZCXX0043S διοικητική περιφέρεια Θουριγγίας, DEZCXX0063S διοικητική περιφέρεια Στουτγάρδης, DEZCXX0004A οικισμός Freiburg, DEZCXX0041S διοικητική περιφέρεια Καρλσρούης [χωρίς οικισμούς], DEZCXX0006A οικισμός Mannheim/Χαϊδελβέργης, DEZDXX0001A οικισμός Μονάχου, DEZDXX0003A οικισμός Νυρεμβέργης/Fürth/Erlangen, DEZFXX0005S ζώνη III Κεντρική και Βόρεια Έσση, DEZFXX0001A οικισμός I [Ρήνος-Μάιν], DEZFXX0002A οικισμός II [Kassel], DEZGLX0001A οικισμός Αμβούργου, DEZJXX0015A Grevenbroich [περιοχή εξορύξεως λιγνίτη στη Ρηνανία], DEZJXX0004A Κολωνία, DEZJXX0009A Ντύσσελντορφ, DEZJXX0006A Essen, DEZJXX0017A Duisburg, Oberhausen, Mülheim, DEZJXX0005A Hagen, DEZJXX0008A Dortmund, DEZJXX0002A Wuppertal, DEZJXX0011A Aachen, DEZJXX0016S αστικές και αγροτικές περιοχές στη Βόρεια Ρηνανία -Βεστφαλία, DEZKXX0006S Mainz, DEZKXX0007S Worms/Frankenthal/Ludwigshafen, DEZKXX0004S Koblenz/Neuwied) και τις ωριαίες οριακές τιμές του NO2 σε δύο από τις ζώνες αυτές (DEZCXX0007A οικισμός Στουτγάρδης, DEZFXX0001A οικισμός I [Ρήνος-Μάιν])·
               
            
                  —
               
               
                  να διαπιστώσει ότι η Ομοσπονδιακή Δημοκρατία της Γερμανίας αθέτησε, από τις 11 Ιουνίου 2010, τις υποχρεώσεις που υπέχει από το άρθρο 23, παράγραφος 1, εδάφια 2 και 3, σε συνδυασμό με το παράρτημα XV, Τμήμα A, της ίδιας οδηγίας και ειδικότερα ότι δεν μερίμνησε ώστε η περίοδος υπερβάσεως στις επίμαχες 26 ζώνες να είναι όσο το δυνατό συντομότερη·
               
            
                  —
               
               
                  να καταδικάσει την Ομοσπονδιακή Δημοκρατία της Γερμανίας στα δικαστικά έξοδα.
               
            
         Ισχυρισμοί και κύρια επιχειρήματα
      
      Η Ομοσπονδιακή Δημοκρατία της Γερμανίας έχει από το 2010 υπερβεί συστηματικά και διαρκώς τις ετήσιες και ωριαίες οριακές τιμές του NO2 που ορίζει το παράρτημα ΧΙ αντιστοίχως σε 26 και 2 ζώνες. Τούτο συνιστά παράβαση του άρθρου 13, παράγραφος 1, σε συνδυασμό με το παράρτημα XI της οδηγίας 2008/50/ΕΚ του Ευρωπαϊκού Κοινοβουλίου και του Συμβουλίου της 21ης Μαΐου 2008 για την ποιότητα του ατμοσφαιρικού αέρα και καθαρότερο αέρα για την Ευρώπη.
      Αντιθέτως προς τα οριζόμενα στο άρθρο 23, παράγραφος 1, εδάφια 2 και 3, σε συνδυασμό με το παράρτημα XV της οδηγίας, η Ομοσπονδιακή Δημοκρατία της Γερμανίας, από τις 11 Ιουνίου 2010, δεν έλαβε μέτρα στα σχέδια για την ποιότητα του αέρα των επίμαχων 26 ζωνών, τα οποία θα ήταν πρόσφορα για να περιοριστεί όσο το δυνατό περισσότερο η περίοδος υπερβάσεως. Η ακαταλληλότητα των μέτρων προκύπτει, μεταξύ άλλων, από τη διάρκεια, την τάση και τη σοβαρότητα των υπερβάσεων των οριακών τιμών καθώς και από την εξέταση των σχεδίων για την ποιότητα του αέρα που εκπονήθηκαν για τις επίμαχες ζώνες.
      
         (1)  ΕΕ 2008, L 152, σ. 1.